Rozhodnutie Rady
z 11. novembra 2002
o uzavretí Dohody vo forme výmeny listov medzi Európskym spoločenstvom na jednej strane a Nórskym kráľovstvom na druhej strane, o druhom protokole k bilaterálnej dohode o voľnom obchode medzi Európskym spoločenstvom a Nórskym kráľovstvom
(2002/981/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 133 v súvislosti s prvou vetou článku 300 ods. 2,
so zreteľom na návrh Komisie,
keďže:
(1) dohoda vo forme výmeny listov medzi Európskym spoločenstvom na jednej strane a Nórskym kráľovstvom na druhej strane, týkajúca sa určitých spracovaných poľnohospodárskych produktov upravených druhým protokolom k bilaterálnej dohode o voľnom obchode medzi Európskym hospodárskym spoločenstvom a Nórskym kráľovstvom [1], bola predmetom rokovaní na báze reciprocity v záujme zlepšenia obchodných podmienok a vyriešenia určitých súvisiacich problémov;
(2) je potrebné prijať nevyhnutné opatrenia na implementáciu tohto rozhodnutia v súlade s rozhodnutím Rady 1999/468/EHS z 28. júna 1999 ktorým sa ustanovuje postup na uplatňovanie vykonávacích právomocí delegovaných na Komisiu [2];
(3) dohoda by mala byť schválená,
ROZHODLA TAKTO:
Článok 1
Týmto sa v mene spoločenstva schvaľuje Dohoda vo forme výmeny listov medzi Európskym spoločenstvom na jednej strane a Nórskym kráľovstvom na druhej strane, o druhom protokole k bilaterálnej dohode o voľnom obchode medzi Európskym hospodárskym spoločenstvom a Nórskym kráľovstvom.
Text dohody je pripojený k tomuto rozhodnutiu.
Článok 2
Pravidlá uplatňovania tohto rozhodnutia prijme Komisia s pomocou Výboru pre horizontálne otázky týkajúce sa obchodovania so spracovanými poľnohospodárskymi produktmi uvedenými v článku 16 nariadenia (ES) č. 3448/93 [3]. článok 4 rozhodnutia 1999/468/ES sa uplatňuje. Časové obdobie uvedené v článku 4 ods. 3 tohto rozhodnutia má byť stanovené na jeden mesiac.
Článok 3
Predseda Rady sa týmto oprávňuje určiť osobu splnomocnenú na podpísanie dohody uvedenej v článku 1 tak, aby zaväzovala spoločenstvo.
V Bruseli 11 novembra 2002